શ્રી બક્ષીનું શિક્ષણ કોલકતા અને પાલનપુર એમ બે જગાએ થયું છે. પોતાની કેળવણીનો તેમણે તેમની આત્મકથા 'બક્ષીનામા'માં બહુ વિગતે ને રસપ્રદ રીતે પરિચય કરાવ્યો છે. તેમની કોલકતાની પ્રાથમિક શાળા એ સમયના પ્રાથમિક શિક્ષણનો ચિતાર આપે છે, સાથેસાથે એ વાતાવરણનો પરિચય પણ કરાવે છે. કોલકતાના પ્રારંભિક શિક્ષણને સ્મરતાં બક્ષી નોંધે છે: "કોલકતા એંગ્લોગુજરાતી સ્કૂલમાં ગુજરાતી ત્રીજા ધોરણમાં હું 1939માં દાખલ થયો હતો. એ વખતે સ્કૂલ 29, પોલોક સ્ટ્રીટમાં હતી, અને અમારો વર્ગ પહેલે માળે હતો. હું ધારું છું, બાજુના વર્ગના વર્ગશિક્ષક મધુ રાયના પિતા વલ્લભદાસભાઈ હતા. મને એમને જોયાનું સ્પષ્ટ સ્મરણ છે. ત્રીજી એ મકાનમાં ભણ્યા. ગુજરાતી ચોથી પોલોક સ્ટ્રીટમાં જ સામે 6 નંબરના મકાનમાં હતી. એ વખતે એક મોટું પથ્થરી ચોગાન હતું, દરવાન ઘંટ વગાડતો, રિસેસમાં અમે સાતતાળી રમતા...!"